**Ilinniarnertuunngorniarfinni – GUX-ini**

**kalaallisut allattariarsorluni**

**soraarummeerneq 2015**

****

**IKIIN, juli 2015**

**Imarisai**

Siulequt…………………………………………………………………................ 3

Misilitsissutit……………………………………………………………………… 4

Nuna tamakkerlugu angusat …………….……………………….………………. 5

Karakterit…………………………………………………….…………………… 5

Atuarfiit ataasiakkaat angusaat…………………………………………………….6

Allatat agguataarneri…………………………………………………………..…. 6

Censorit oqaatigiumasaat………………………………………………………….7

Naggasiut…………………………………….…………………..……………….7

Ilinniartitsisumut innersuussutit…………………………………………………..8

**Siulequt**

Maajip 26-anni Ilinniarnertuunngorniarfinni kalaallisut allattariarsorluni misilitsinnerni angusat saqqummiunneqalerput.

Kingumut censorit qutsavigaakka aalajaallutik pisussaaffitsik naammassimmassuk.

Nuna tamakkerlugu ilitsoqqussaralugu kalaallisut oqaasillit 288-it soraarummeerput.

Eva Møller Thomassen

Kalaallisut atuartitsinermi siunnersorti

**Soraarummeerutit**

Mappersakkami uani allaaserisat assigiinngitsut najoqqutatut atorneqartut inuiaqatigiinni pissutsinut isornartorsiuinermut inuiaqatigiinnullu kaammattuinermut, inuunermi nalaatanut inuunerlu pillugu isumaliutiginninnermik kiisalu inuiaqatigiit avataannut inississimanerup

kingorna inuiaqatigiinnut appakaateqqinnissamut tunngassutilinnik imaqarput.

Qulequttat ilaat **ataaseq** allaaserissavat.

1. Qamuuna ilumigut sapiissusilik

Najoqqutaq 1.a misissoqqissaaruk.

Inuiaqatigiinni pissutsinik nalilersuisoqartarnera isumaliutigiuk.

Isumaliutiginninninni najoqqutap aappaa 1.b isumassarsiorfigissavat.

2. Itinermik takorloorlugu

Najoqqutaq 2-mi oqaluttuartup nalaataqarnermigut inuuneq itinerusumik

eqqarsaatersorfigaa.

Najoqqutaq misissoqqissaaruk, misissueqqissaarininni oqaluttuartup oqaatsinik

atuinera isiginiassavat.

Oqaatsit uku uniffigikkit isumaliutigalugillu: *Inuuneq allaanngilaq atuagaq, ullut*

*tamaasa qupperneq nutaaq, quppernerlu nutaaq tamatigut imaqanngivippoq*

*imminerpiarlu pappiliaq ilusilersussavarput qanoq isikkoqarsinnaaneranik*.

3. Nikeriarneq

Najoqqutaq 3 misissoqqissaaruk. Misissueqqissaarininni oqaluttuartup ikiorneqartullu

akunnerminni inissisimaffii isiginiassavatit.

Inuunermi nutaamik naqqaniillusooq aallarteqqinniartarneq inuppassuarni

atugaasartoq, uanilu najoqqutami ilaatigut ersertoq, eqqarsaatersuutigiuk.

**Nuna tamakkerlugu angusat**

Nuna tamakkerlugu kalaallisut ilitsoqqussaralugu atuartitsinermi 288-it soraarummeerput. Angusaq agguaqatigiissillugu tassaalluni **5,7.**

Ukiup siuliani angusaq 5,2-voq. Taamaalilluni ukioq manna angusat ataatsimut isigalugit 0,5-mik pitsanngoriaateqalaarsimapput! Atuarfiillu tamarmik agguaqatigiissitsinikkut karakter 5 angusimavaat!

**Karakterit**

Karakterit nuna tamakkerlugu imaapput:

|  |  |
| --- | --- |
| Karakteri | Amerlassusaat |
| 12 | 19 |
| 10 | 39 |
| 7 | 87 |
| 4 | 84 |
| 2 | 40 |
| 0 | 18 |
| -3 | 1 |

Karakteri annerpaaq 12 ilinniarnertuunngorniartunit 288-usunit 19-init anguneqarsimavoq. Karakterilu 7, ilinniarnertuunngornianit 87-nit angusarineqarsimalluni. Amerlalaaqaallu anguseqqarlutik 2-mik karaktereqartut – 84-it. 19-it angusinngitsoorsimapput!

**Atuarfiit ataasiakkaat angusaat:**

|  |  |  |  |
| --- | --- | --- | --- |
| Aasiaat | Sisimiut | Nuuk | Qaqortoq |
| 5,6 | **5,0** | **5,8** | **5,2** |

**Angusat ataatsimut isigalugit**

Ataatsimut isigalugu angusat naammaginartutut oqaatigerusunnarput, atuarfikkaartumik isiginiassagaanni appasinnerpaaq tassaalluni 5. Allattariarsornerup siornaalli siuariartulaalersimanera qujanartorujussuuvoq; pitsanngoriarfissaqartuaannarporli!

**Ukiut ingerlanerini angusat**

|  |  |  |  |  |
| --- | --- | --- | --- | --- |
| 2011 | 2012 | 2013 | 2014 | 2015 |
| 5,0 | 5,8 | 4,7 | 5,2 | 5,7 |

Angusat agguaqatigiissinneri qaffariartarlutillu appariartarput. Tamatumalu naqissusiinnarpaa ataavartumik allattariarsornerup aallulluarnissaa.

**Allatat agguataarneri (%-nngorlugit)**

**1: Qamuuna ilumigut nakuussusilik**

**2: Itinermik takorloorlugu**

**3: Nikeriarneq**

Nalunaarsorneqarsimasut najoqqutaralugit toqqarneqarsimasut imminnut nikingarujussuartutut taaneqarsinnaanngillat – ataasiinnaq toqqarneqarnerpaanngilaq arlaannaaallu toqqarnikinnerujussuartut taasassaanani.

Toqqarneqarsimasuttaaq eqqarsaatigalugit karakterit nikinganerinik ersersertinngillat.

**Censorit oqaatigiumasaat:**

Ilinniartut sakkussatik suusut ilikkarsimarpasikkaluarlugit atornissaat suli sanngiiffigivaat. Misissuinermiit tamakkiisumik inerniliiniarneq pitsaanerusinnaasutut isigineqarpoq – misissukkanit atassusiisinnaannginneq takussaavallaarpoq, tunngavilersuisinnaaneq sanilliussisinnaanerlu amigaataavallaarnerarneqarput. Allaaserinninnerup ilusissaa amerlasuut suli ilikkarsimanngikkaat taakkartorneqarpoq, aallarniinermi sunianernermik nalunaaruteqartannginnerup ilaatigut allaaseriniakkamik qimatsivallaartarneq kingunerivaa. Aammalu eqqaasanut ilaavoq qularnanngitsumik oqaluttariarsornermi atuagaq ”Inuillisimasup ikioqqunera” sammisimariarlugu suliakkiut pinnagu atuagaq tamarsuat pineqalermat, taamaalillunilu suliakkiuterpiaq akineqanngitsoorluni. Sumiorpaluutsit allattariarsukkani atorneqarpallaarput. Sumiiffiillu ilaanni apostrof atorneqalersimasoq unitseqquneqarpoq. Oqaatsit ”immineq” aamma ”nammineq” assigiinngissusaat atuartunut paasisittariaqarpoq. Kiisalu uparuarumasanut ilaavoq allaaserinnittut ilai ”subjektiviuallaarneri”.

Soraarummeerusiat sanngiiffigaat saqqummeqqaarfik ukioq allanneqarsimanngimmat; taamaalillutik amerlasuut Henrik Lundip taalliaa 1980-kkunnut inissippaat. Kiisalu najoqqutap kingulliup takisuuliamit tigulaagaanera erseqqissaavigineqarnissaa amigaatigineqarpoq, amerlasuut naatsukullaliatut inississimammassuk.

**Naggasiut**

Ukioq manna kalaallisut ilitsoqqussaralugu allattariarsorluni soraarummeernermi agguaqatigiissillugu angusaq tassaavoq 5,7, siornamut 5,2-usumut naleqqiullugu qaffariarsimavoq.

Soraarummeertunit 288-usunit 19-it angusinngitsoorput 19-llu karakterimik anginerpaamik 12-mik karaktereqarput!

Soraarummeerutit ataatsimut isigalugit ajunngikkaluiartut saqqummeqqaarfiisa ukiui kiisalu suussusii erseqqinnerusumik nalunaarsoqquneqarput.

**Ulluinnarni atuartitsinermut innersuussutit:**

 Qaffakkiartuaartumik allattariarsorneq ukiumi siullermit aallulluarneqaqqunarpoq, taaguutit nassuiaataallu patajaatsumik ilikkarneqaqqullugit. Innersuunnarpoq Iserasuaat.gl-miittoq ”Qaffakkiartuaartumik allaaserinnitsitsineq” aamma ”Kalaallisut allaaserinninneq” isumassarsiorfigeqqullugit.

 Sukuiaanermi malittarisassanut pituttorpallaannginnissaq.

 **Atuakkialerigaanni** sunniiniutinik tulluartumik isiginiagaqarnerunissaq.

 **Naleqqiussinermi:** Atuakkiaateqarnerup oqaluttuassartaanik ilisimasaqassutsimik takutitsineq, tassuunalu misissueqqissaarinikkut atassusiisinnaaneq.

 Aallartilluarneq: Sammisaq ilisaritinneqassaaq killilerneqarlunilu, atuartussaq aallaqqaaterpiaanit soqutiginnilersinneqassalluni.

 Naggasiineq: allaaserisaq pissusissamisoortumik naggaserneqassaaq, aallaqqaasiut qissimeqqeqqunarpoq allaaserisap imminut ataqatigiissuunera qulakkeerumallugu. Naggasiutitsialaap allaarisap pingaarnersai eqikkaannarneq ajorpai. Aammalu atuartussamut saaffiginnissutit (”*illimmita qanoq isumaqarpit*?”) ammavallaamillu inerniliinerit (”*pitsaasuunersoq ajortuunersorluunniit oqaatigiuminaappoq*”) ingalassimaniartariaqarput.

 Sammiviliineq: Allaaserinninneq aaqqissuussaavoq, isiginiakkat ataatsimut isiginninnermi inerniliinermilu inissaqartussaallutik. Taamaammat najoqqutamik atuarluarnissaq aaqqissuussilluarnissarlu piffissaqarfigeqqunarput, oqaaseqatigiiliat ataasiakkaat immikkoortullu tamarmik imminnut ataqatigiissuutinnissaat angoqqunarluni. Taamaammallu allannerup ingerlanerani tunngavissat marluit uaniitiinnaveqaqqunarput uku: *”Sumut ingerlaniarpunga”* aamma *”Qanoq iliguma atuartussara kaliinnavissinnaavara”?*

 Oqaasiliornerliornerit attaveqatigiinnermut akornusersuisarput, taamaammat sanngiiffigisartakkat eqqummaariffigisariaqarput, tunniussilersinnanilu kukkunersiortariaqarluni.

 Takissusiliineq: Erseqqissumik allattoqassaaq. Tunngaviusumik quppernerit pingasut ataallugit allattoqaqqunanngilaq, pitsaaneruvorli quppernerit pingasut sisamalluunniit aaqqissuussaalluartumik allatat – pisariaqanngilaq quppernerit tallimat arfinillulluunniit utikajaaraluni patsiseqanngitsumillu itisuuliorniarsarineq.